SKRIFTLIG FORESPØRGSEL E-2312/02

af Ria Oomen-Ruijten (PPE-DE) til Kommissionen

(25. juli 2002)

Om: Fare for at turister smittes med legionella

Det forventes, at 800 til 1 400 turister fra Den Europæiske Union i år igen udsættes for smitte med legionellabakterien, der forårsager legionærsygdommen. Siden sommeren 2000 har jeg rettet forespørgsler til Kommissionen med hensyn til dette emne. I februar 2001 har jeg sammen med kollegaerne Corbey, Plooij og De Roo sendt en skrivelse til formanden for Kommissionen, Prodi, om, at det epidemiologiske overvågningsnet ikke fungerer hensigtsmæssigt og om Kommissionens utilfredsstillende aktioner. I Kommissionens svar, som vi modtog i april 2001, lovede denne i de kommende

måneder at revidere netværket og at træffe de nødvendige foranstaltninger for bedst muligt at informere Unionens borgere. I øjeblikket viser det sig, at netværket de steder, hvor antallet af legionellainfektioner i de foregående år er blevet fordoblet, stadig ikke fungerer hensigtsmæssigt, fordi ikke alle medlemsstater deltager eller yder de nødvendige oplysninger.

Kan Kommissionen oplyse, hvilke foranstaltninger der er truffet eller vil blive truffet i forbindelse med det nye program for folkesundhed, for at risikoen for den europæiske turist bliver så minimal som muligt?

Svar afgivet på Kommissionens vegne af David Byrne

(3. oktober 2002)

Kommissionen anerkender nødvendigheden af at overvåge situationen vedrørende smitte med legionellabakterien blandt europæiske borgere og navnlig blandt turister. Derfor giver den fortsat økonomisk støtte til projektet European Working Group for Legionella Infections (EWGLI) som et redskab til bekæmpelse af legionærsyge i Europa.

Siden Kommissionens svar i april 2001, som De henviser til i Deres skriftlige forespørgsel, har Kommissionen arbejdet tæt sammen med EWGLI og det udvalg, som er oprettet i henhold til beslutning nr. 2119/98/EF om oprettelse af et net til epidemiologisk overvågning af og kontrol med overførbare sygdomme i Fællesskabet. Alle medlemsstaterne deltager nu gennem samarbejdspartnere udpeget af medlemsstaternes myndigheder. Ordningens operationelle procedurer er blevet ændret med henblik på at sikre en hurtig og hensigtsmæssig reaktion, for så vidt angår folkesundheden, i infektionslandet, når man modtager meddelelse om en cluster (koncentration). Med rådgivning fra udvalget under nettet har EWGLI udviklet retningslinjer for risikovurdering, undersøgelse af miljøforhold, kontrol med og forebyggelse af legionærsyge i drikkevandssystemer samt undersøgelse af og kontrol med udbrud af legionærsyge i hoteller og lignende etablissementer. I retningslinjerne beskriver man også definitionerne og procedurerne vedrørende rapportering af og reaktionerne på rejserelateret legionærsyge. Kommissionen undersøger nu, hvordan disse principper kan videreudvikles.

Det nye folkesundhedsprogram fokuserer på overvågning, tidlig varsling og reaktion i rette tid. I programmet peger man på reaktion på trusler mod sundheden som et nøgleområde og giver et grundlag for udbygning og udvikling af det nuværende net for epidemiologisk overvågning af og kontrol med overførbare sygdomme. Formålet er at forbedre ordningen for tidlig varsling og reaktion samt at mobilisere og koordinere de europæiske ressourcer vedrørende fælles undersøgelser af udbrud, som giver mulighed for at gennemføre mere direkte kontrolaktioner vedrørende legionærsyge og andre overførbare sygdomme.